พระราชกฤษฎีกาจัดตั้งเทศบาลอำเภออรัญประเทศ จังหวัดปราจีนบุรี
พระราชกฤษฎีกา
จัดตั้งเทศบาลตำบลอรัญญประเทศ
จังหวัดปราจีนบุรี
พุทธศักราช ๒๔๘๒
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
พล.อ.
เจ้าพระยาพิชเยนทรโยธิน
ตราไว้ ณ วันที่
๒๙ กันยายน พุทธศักราช ๒๔๘๒
เป็นปีที่ ๖
ในรัชกาลปัจจุบัน

โดยที่เห็นสมควรยกฐานะตำบลอรัญญประเทศ
อำเภออรัญญประเทศ จังหวัดปราจีนบุรี เป็นเทศบาลตำบล

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามความในมาตรา ๘ แห่งพระราชบัญญัติเทศบาล
พุทธศักราช ๒๔๘๑ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลตำบลอรัญญประเทศ
จังหวัดปราจีนบุรี พุทธศักราช ๒๔๘๒

มาตรา ๒[๑]
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ ให้ยกฐานะตำบลอรัญญประเทศ อำเภออรัญญประเทศ
จังหวัดปราจีนบุรี ตามเขตที่กำหนดไว้ในมาตรา ๔ ขึ้นเป็นเทศบาลตำบล มีนามว่า
เทศบาลตำบลอรัญญประเทศ จังหวัดปราจีนบุรี

มาตรา ๔ ให้กำหนดเขตเทศบาลตำบลอรัญญประเทศ จังหวัดปราจีนบุรีไว้ดังนี้คือ
ด้านเหนือ
ตั้งแต่หลักเขตที่ ๑ ซึ่งตั้งอยู่ที่เส้นแบ่งเขตตำบลอรัญญประเทศ อำเภออรัญประเทศ
กับตำบลหันทราย กิ่งอำเภอวัฒนานคร ทางด้านเหนือสุด ไปทางทิศตะวันออกเลียบไปตามลำคลองทับควาย
อันแบ่งเขตตำบลอรัญญประเทศกับตำบลโคกสูง ไปจดหลักเขตที่ ๒ ซึ่งตั้งอยู่ที่จุดเขตแดนระหว่างอำเภออรัญญประเทศกับประเทศอินโดจีน
ด้านตะวันออก
จากหลักเขตที่ ๒
หักไปทางทิศใต้เลียบไปตามเส้นเขตแดนระหว่างประเทศไทยกับประเทศอินโดจีน
ผ่านคลองลึกเรื่อยไปถึงหลักเขตที่ ๓ ซึ่งตั้งอยู่ที่จุดใต้สุดของอาณาเขตประเทศไทยที่หมู่บ้านโคกแสบง
ด้านใต้
จากหลักเขตที่ ๓ หักไปทางทิศตะวันตก
เลียบไปตามเส้นแบ่งเขตตำบลอรัญญประเทศกับตำบลคลองน้ำใสไปจดหลักเขตที่ ๔
ซึ่งตั้งอยู่ที่จุดแบ่งเขตระหว่างตำบลอรัญญประเทศกับตำบลผักขะ กิ่งอำเภอวัฒนานคร
ด้านตะวันตก
จากหลักเขตที่ ๔ หักไปทางทิศเหนือตามเส้นแบ่งเขตระหว่างตำบลอรัญญประเทศ กับกิ่งอำเภอวัฒนานคร
ตลอดไปจนบรรจบหลักเขตที่ ๑
ตามเส้นแนวเขตดังกำหนดไว้ในมาตรานี้
ให้มีหลักย่อยปักไว้ เพื่อแสดงแนวเขตด้วยตามควร

มาตรา ๕ ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้


ผู้รับสนองพระบรมราชโองการ
พิบูลสงคราม
นายกรัฐมนตรี
ศรินรัตน์/จัดทำ
๑๕ เมษายน ๒๕๖๓

ปาจรีย์/ตรวจ
๘ ตุลาคม ๒๕๖๓

[๑] ราชกิจจานุเบกษา
เล่ม ๕๖/-/หน้า ๙๖๗/๓๐ กันยายน ๒๔๘๒